बुन्डेस्लिगामा वायर्नको सुखद् सुरुआत
डिफेन्डीङ च्याम्पियन वायर्न म्युनिखले सिजनको पहिलो खेलमा बायर लेभरकुसनलाई ३-१ले पराजित गरेको छ । रोबर्ट लेवानडोस्कीले भिडियो असिस्टेन्ट रेफ्रीले दिएको दोस्रो हाफको पेनाल्टी गोलमा परिणत गरेसँगै वायर्नले जित हात पारेको हो ।
बर्लिन — डिफेन्डीङ च्याम्पियन वायर्न म्युनिखले सिजनको पहिलो खेलमा बायर लेभरकुसनलाई ३-१ले पराजित गरेको छ । रोबर्ट लेवानडोस्कीले भिडियो असिस्टेन्ट रेफ्रीले दिएको दोस्रो हाफको पेनाल्टी गोलमा परिणत गरेसँगै वायर्नले जित हात पारेको हो ।जर्मन बुन्डेस्लिगामा भिडियो एसिस्टेन्ट रेफ्री (भार)लाई यस सिजनदेखि प्रयोगमा ल्याइएको छ । भारकै मदतले दोस्रो हाफमा लेवानडोस्कीलाई फल हानेको पत्ता लागेको थियो । उनैले पेनाल्टीलाई गोलमा परिणत गर्दै वायर्नलाई ३-० को अग्रता दिलाएका थिए ।वायर्नले यसै सिजन भित्र्याएका डिफेन्डर निक्लास सुल र मिडफिल्डर कोरेन्टिन टोलिसले पहिलो हाफमा हेडरमार्फत गोल गरेका थिए । लेभरकुसनका लागि स्विस स्ट्राइकर आदमिर मेहमेदिले सान्त्वना गोल फर्काएका थिए ।क्लबका नवनियुक्त कप्तान म्यानुअल नोएर, डिफेन्डर जेरोम बोटेङ र नयाँ खेलाडी हामेस रोड्रीग्वेज चोटका कारण खेलमा उपस्थित थिएनन् ।पछिल्लो सिजन वायर्नले १५ अंकको फरक राख्दै लगातार पाँचौ पटक जर्मन बुन्डेस्लिगाको उपाधि जितेको थियो ।